Pernille Vigsø Bagge (SF), 2009-11-20:
I Den Store Danske Encyklopædi står der under begrebet husspektakler, at der er tale om stridigheder i private hjem, ofte med baggrund i alkoholindtagelse.
Husspektakler udgøres hyppigt af situationer, hvor kvinder og børn er udsat for overgreb fra manden eller faren, men mange tilfælde af klammeri og slagsmål mellem mænd forekommer også.
I langt de fleste tilfælde af vold mod kvinder ønsker kvinderne ikke at indgive voldsanmeldelse, og politiet prøver at mægle mellem parterne, vejlede om kontakt til sociale myndigheder m.m.
Kun efter anmeldelse eller under særlige belastende omstændigheder sker der anholdelser eller eventuel anbringelse i detention.
Man fornemmer godt, at der er tale om alvorlige sager her, men alligevel er det, som om det er mindre vigtigt, når talen falder på husspektakler sammenlignet med andre tilfælde af gemen vold.
Jeg synes jo godt, at vi 2009 kunne flytte os ind i en tidsalder, hvor vi juridisk og sprogligt klart signalerer, at vi altså ikke finder os i vold, heller ikke mellem folk, der kender hinanden godt, og som måske oven i købet bor sammen i et parforhold.
Det gør vi heller ikke.
Det var i 1921, at mandens ret til at slå sin hustru og sit tyende endeligt blev ophævet.
Det er også siden, i 1997, blevet forbudt at slå sine børn.
Men alligevel er der noget, der tyder på – trods en stærk forbedret politiindsats, det anerkender jeg, over for folk, der har været udsat for partnervold – at sager bliver nedprioriteret, når de betegnes og bagatelliseres som husspektakler.
Der er eksemplet fra Randers sidste år, hvor to kvinder i timevis blev udsat for mishandling af en ekskæreste, som oven i købet havde polititilhold.
Efter fire opkald til politiet reagerede politiet og undskyldte sig efterfølgende med, at de mente, der var tale om almindelige husspektakler.
Der er en mand, som hedder Bjarne Østergaard Madsen, som i øjeblikket er sigtet for at have slået en kvinde ihjel, og som er straffet for at have slået to andre kvinder ihjel.
Det har siden vist sig, at den her mand for et år siden forgreb sig på en kvinde, prøvede at kvæle hende i hendes eget hjem, men politiet ville ikke rykke ud, fordi de betegnede hændelsen som almindelige husspektakler.
Der er altså hele tiden rigtig mange eksempler på, at det her ord virker bagatelliserende.
Jeg er rigtig glad for, at justitsministeren opremsede alle regeringens initiativer, og jeg er da endnu mere glad for, at justitsministeren er gået med på GPS-overvågningen, nu efter at Socialdemokraterne og SF har fremsat forslaget for et halvt års tid siden.
Men jeg er meget, meget ærgerlig over, at det sådan set kun er Enhedslistens ordfører, der i dag på talerstolen klart siger, at ord altså har en betydning, at de ord, vi bruger, rent faktisk har en indflydelse på, hvordan vi opfatter vores omverden og de ting, vi beskæftiger os med.
Ord har en stor betydning, og når ordet husspektakler går igen og dækker over rigtig svær vold af og til mod partnere, er det altså et problem, hvis politiet har den opfattelse, at husspektakler ikke er af lige så stor betydning og af lige så stor vægt og vigtighed som andre anmeldelser, der løber ind hos politiet.
Det er utrolig sørgeligt, at vi stadig væk oplever op imod ti dødsfald om året, hvor kvinder bliver slået ihjel af deres tidligere partner i deres eget hjem.
Det er rigtig sørgeligt, at der stadig væk er 28.000 kvinder, der hvert år – anslås det – er udsat for vold fra deres partner eller i deres eget hjem.
Derfor synes jeg, det er rigtig vigtigt, selv om det her er et ganske lille og, som nogle vil kalde det, formelt forslag, at vi tager fat i, at ordet faktisk skaber, hvad det siger, at ord faktisk har en betydning, og at det ville være rigtig, rigtig hensigtsmæssigt, at man ikke i videre omfang bliver ved med at bruge begrebet husspektakler, fordi der ofte kan være tale om langt, langt alvorligere sager, nemlig om gemen vold.
Men tak for behandlingen af forslaget, tak til opbakningen fra især Socialdemokratiet og De Radikale.